Hanna-Liina Võsa

Hanna-Liina Võsa (õieti Hanna-Liina Võõsa; sündinud 5. aprillil 1981) on eesti laulja ja näitleja.
Haridustee.
Hanna-Liina Võsa on lõpetanud Viimsi Keskkooli 1999. aastal ning New Yorgis asuva Ameerika Muusikali- ja Draamaakadeemia (AMDA) muusikaliartisti kvalifikatsiooniga. 2016. aastal lõpetas New Yorgis asuva New School ülikooli kaunite kunstide bakalaureuse kraadiga. 
Lavarollid ja kontserdid.
Hanna-Liina Võsa esimesed ülesastumised olid lapsena ETV tütarlastekooris. Koor osales mitmes Eesti Televisiooni lavastuslikus lastesaates ja muusikasaadetes.
Solistina astus Võsa üles 1997. aasta lauluvõistlusel "Kaks takti ette", kus publik valis ta oma lemmikuks.
Esimesed lavarollid tegi Võsa Viimsi kooliteatri muusikalides "Helisev muusika" (Liesl), "Mary Poppins" (nimiosa), "Oklahoma!" (Laurie Williams) jm, kus etendas sageli peaosa.
Esimesed rollid kutselisel teatrilaval olid Tuptim muusikalis "Kuningas ja mina" (Tallinna linnahall, 1998) ja Audrey muusikalis "Väike õuduste pood" (Eesti Draamateater, 2001). Hiljem on Võsa näidelnud näiteks muusikalides "Hüljatud" (Cosette), "Hull sinu järele!" (Polly), "West Side'i lugu" (Maria) ja "Ooperifantoom" (Christine).
Kevadel 2009 debüteeris Võsa rahvusooperi Estonia laval Elizana muusikalis "Minu veetlev leedi". Järgnevail aastail mängis ta Vanemuise muusikalis "Mary Poppins" (jagades peaosa Nele-Liis Vaiksooga), Estonia muusikalis "Mees La Manchast" (Aldonza), operetis "Savoy ball" (Daisy) ning Nuku- ja Noorsooteatri muusikalis "Libahunt" (Mari). Vanemuise teatris on ta mänginud "Ooperifantoomi" Christine Daee rolli (esietendus 2014).
Hanna-Liina Võsa on teinud suurrolle ka väljaspool Eestit. Seni pikaajalisem töö on olnud USA-s lavastatud muusikali "Grease" ringreisil, mille peategelase Sandy osa laulis Võsa paari aasta jooksul USA-s ja Aasias umbes 600 korda. Veel kuuluvad USA-s tema mängitud muusikalirollide hulka Lori Beth (Williamsi "Happy Days"), Serra (Lai "Angels") ja Anne (Hermani "La Cage aux Folles"). Võsa on mänginud ka Helsingi Linnateatris lavastatud muusikalis "Hairspray" (Penny) ning Soomes ja Rootsis ka muusikalis "Ooperifantoom" Christine'i rollis Soome Rahvusooperi laval (2015) ja hiljem Rootsis Göteborgi ooperiteatris. Väljaspool Eestit on olnud roll ka muusikalis "Sugar ehk džässis ainult tüdrukud" (Tampere Linnateater, 2015).
Võsa on laulnud sellistel galaetendustel nagu Vanemuise muusikalikontsert "Memory" ja James Bondi filmide muusika gala. Ta on andnud soolokontserdi Jaapani Laputa rahvusvahelisel animatsioonifestivalil ning kahel aastal esinenud solistina ÜRO rahvusorganisatsiooni "Millennium Earth Day" ja "National Day" pidustustel New Yorgis. Koos Mart Sanderi Bel-Etage Swingorkesteriga (Swing Swindlers) on ta esinenud rahvusvahelisel džässfestivalil "Imatra Big Band Festival" (2012). Ta on olnud solist laulupidudel.
Telesarjad ja -saated.
Hanna-Liina Võsa mängis USA telekanalil näidatavas NBC seriaalis "Seaduse nimel. Seksuaalkuritegude uurimisüksus" ("Law and Order: Special Victims Unit") Bulgaariast illegaalselt USA-sse toodud rasedat neidu, kes kavatseb oma vastsündinu maha müüa.
2013. aasta kevadel osales ta TV3 heategevuslikus paroodiasarjas "Su nägu kõlab tuttavalt", kus ta võitis esimese hooaja esimese saate. Ta on osalenud ka telesaatesarjades "Laula mu laulu" (2015) ja "Salalaul".
Muusikalikool.
2016. aastal avati Hanna-Liina Võsa Muusikalikool, mille üks asutajaid, õpetajaid ja kunstiline juht oli ka Võsa ise 2021. aasta 13. juunini. 2021. aastast jätkab kool tegevust Muusikalikooli nime all. Meedia tähelepanu pälvis Tallinna vanalinnas asuv kool muuhulgas sellega, et hoone välisuks värviti roosaks, mis aga ei olnud kooskõlas muinsuskaitsenõuetega. Võsa oli sunnitud ukse taastama vastavalt kehtivatele eritingimustele. 
MUBA.
Aastatel 2022–2025 töötas Võsa 
Tallinna Muusika- ja Balletikoolis (MUBA) õpetajana.
Diskograafia.
Võsa on laulnud pool aastat ansamblis Up'n Down ja kasutanud esinejanime Hanka. Selle esinejanime all esitas ta 1996. aastal ka lood "Tulgu mis tuleb" ja "Suvi on käes". Up'n Down on välja andnud singli "Hanka".
Hanna-Liina Võsa on salvestanud 2004. aastal albumi koos XXI Sajandi Orkestriga, kellega esitas peamiselt muusikalihitte. 2012. aastal on ta vokaalsolistina salvestanud muusikapalu Bel-Etage Swingorkestriga (Swing Swindlers), kelle solistina esines ta 2006. ja 2007. aastal telesaatesarjas "Tantsud tähtedega".
Eurovisiooni Eesti eelvoor.
1998. aastal laulis ta tausta Evelin Samueli laulule "Unistus igavesest päevast" ning 2018. aastal Cätlin Mägi ja Jaan Pehki laulule "Parmumäng".
Isiklikku.
Hanna-Liina Võsa elab Tallinnas. Tal on 2016. aastal sündinud poeg Otto Eliel. 
Tema vend Timmo Võõsa pääses parvlaevalt Estonia eluga.